Berdimuhamedov tashrifi: O‘zbekiston-Turkmaniston aloqalarida qanday yangiliklar ro‘y beradi?

O‘zbekiston Respublikasi Prezidenti Shavkat Mirziyoyev ushbu lavozimga saylangach, o‘zining dastlabki xorijiy tashrifini Turkmaniston Respublikasiga amalga oshirgan edi.
O‘tgan qisqa davr ichida Mirziyoyev uch marta Turkmanistonda mehmon bo‘ldi, xususan, Turkmanobodda Amudaryo uzra Turkmaniston va O‘zbekistonni bog‘lovchi zamonaviy avtomobil va temiryo‘l ko‘priklarining ochilish marosimida ishtirok etdi.
Bu Mirziyoyev prezident etib saylangach, Gurbanguli Berdimuhamedovning O‘zbekistonga ilk davlat tashrifi. Ikki qo‘shni davlatning siyosiy, madaniy va iqtisodiy hamkorlik qilish bo‘yicha hal qilinishi kerak bo‘lgan masalalari juda ko‘p edi.
Ikki davlatning tobora yaxshilanib, yangi bosqichga ko‘tarilib borayotgan munosabatlari mamlakatlar ravnaqiga xizmat qilishi shubhasiz. Shu bois, bunday tashriflar nafaqat rasmiy doiralarda, balkim aholida, jumladan, yoshlarda ham katta qiziqish uyg‘otmoqda. Gurbanguli Berdimuhamedovni Toshkent ko‘chalarida har ikki davlat bayrog‘ini hilpiratib turgan minglab yoshlar qizg‘in kutib olishdi.
Berdimuhammedovning O‘zbekistonga tashrifi asnosida Qo‘shma bayonot imzolandi. Shuningdek, hududlararo hamkorlikni rivojlantirish, savdo uylari ochish, ishbilarmonlar kengashi tashkil etish bo‘yicha, yana transport, tranzit, qishloq xo‘jaligi, fan-texnika, kasaba uyushmalari, sport va boshqa sohalarga doir 17ta hujjat imzolangan.
«2017 yil O‘zbekiston va Turkmaniston munosabatlarida tarixiy yil bo‘ldi. Hozirgi kunda hamma kelishuvlarimiz to‘liq amalga oshirilmoqda. Bugungi uchrashuvimiz ham juda samarali bo‘ldi. Mamlakatlarimiz o‘rtasidagi hamkorlikni chuqur, har tomonlama muhokama qildik. Shuni alohida ta'kidlamoqchimanki, bu borada hal etilmagan masalalar qolmadi. Barcha yo‘nalishlar bo‘yicha o‘zaro anglashuvga erishdik. Shu asosda mamlakatlarimiz o‘rtasidagi hamkorlikni yanada rivojlantirish istiqbollarini belgilab oldik. Biz nimaiki qilayotgan bo‘lsak, xalqlarimiz uchun, bolalarimizning kelajagi uchun», — dedi Shavkat Mirziyoyev muzokaralardan so‘ng ommaviy axborot vositalari xodimlari oldida chiqish qilar ekan.

Shavkat Mirziyoyev Turkmaniston rahbari bilan muzokaralardan keyin OAV vakillari bilan uchrashuv chog‘ida O‘zbekiston Turkmaniston-Afg‘oniston-Pokiston-Hindiston (TAPI) transmilliy gaz quvuri loyihasida ishtirok etishini tasdiqlab, bu loyiha Afg‘onistondagi vaziyatni barqarorlashtirish omili ekani haqida ma'lum qildi:
«O‘zbekiston TAPI loyihasida ishtirok etadi. Biz bu loyihada turkman do‘stlarimiz bilan birgalikda tutashuv nuqtasini topamiz. Bu rostdan ham umumiy loyiha. TAPI —Afg‘onistonda amalga oshirishni xohlagan tinchlik va barqarorlikni ta'minlaydigan jiddiy loyiha», — dedi O‘zbekiston rahbari.
«Turkmaniston ham Yevropa, ham Yaqin Sharq bozoriga chiqish bo‘yicha O‘zbekiston – Turkmaniston – Kaspiy dengizi – Janubiy yo‘lak yo‘nalishi bo‘yicha yo‘lak yaratilishida hamkorlik qilishga tayyor», — degan Gurbanguli Berdimuhamedov o‘z chiqishida.
Turmaniston prezidenti Shavkat Mirziyoyevni 2 may kuni Turkmanboshi shahridagi xalqaro dengiz bandargohi ochilish marosimida qatnashish uchun taklif etdi.
Albatta, O‘zbekistonning Yaqin Sharq va Yevropa davlatlariga chiqishi uchun dengiz yo‘lidan foydalanishida Turkmaniston bilan mustahkam iqtisodiy va transport-kommunikatsiya aloqalari taqozo etiladi. Boz ustiga, yoqilg‘i-energetika eksporti sohasida ham yangi ufqlar ochilayotgani, ikki qo‘shni davlatning bu borada ham hamkorlik bitimlari imzolayotgani kelgusidagi o‘zaro iqtisodiy manfaatlar sari tashlangan qadam sifatida baholanadi.
Prezidentlar madaniy dastur doirasida poytaxtdagi Maxtumquli ko‘chasiga tashrif buyurishdi.

O‘zbek-turkman xalqlarining do‘stligi va birodarligi ramzi sifatida Shavkat Mirziyoyev tashabbusi bilan Toshkentning markaziy ko‘chalaridan biriga buyuk turkman shoirining nomi berilgan edi. Bu yerda so‘lim xiyobon barpo etilib, atrofi yanada obod qilindi. Ko‘cha boshida Maxtumquliga monument o‘rnatildi. Davlat rahbarlari mazkur yodgorlik poyiga gullar qo‘yishdi.
Yaxlit ansamblga aylangan ushbu maskan Gurbanguli Berdimuhamedovda katta taassurot qoldirdi. Turkman xalqi, adabiyoti va madaniyatiga ko‘rsatgan hurmati uchun u Shavkat Mirziyoyevga minnatdorlik bildirdi.
Prezident Shavkat Mirziyoyev va Prezident Gurbanguli Berdimuhamedov ishtirokida poytaxtdagi Ashxobod sayilgohi ham ochildi. Maxtumquli ko‘chasida barpo etilgan mazkur park 10 gektardan ortiq maydonni egallagan. Sayilgoh oldi va hududida favvoralar qurilgan. Turkmanistonning ramzi bo‘lgan axalteki otlarining haykallari o‘rnatilgan. Zamonaviy attraksionlar, xushmanzara daraxtlar, o‘rindiqlar, umumiy ovqatlanish va xizmat ko‘rsatish shoxobchalari aholining mazmunli dam olishi uchun qulay sharoit yaratgan.

«Turkmaniston prezidenti o‘zini Ashxobodda yurganday his qilganini ta'kidladi», deyiladi president.uz xabarida.
Shavkat Mirziyoyev va Gurbanguli Berdimuhamedov boqqa daraxt ko‘chatlari o‘tqazgan.
Prezident Shavkat Mirziyoyev 24 aprel kuni Urganch xalqaro aeroportida Turkmaniston Prezidenti Gurbanguli Berdimuhamedovni kutib oldi.
«Xorazmda ushbu tashrifga katta tayyorgarlik ko‘rilgan. Prezidentlarni kutib olish uchun Urganch xalqaro aeroporti va ko‘chalarga minglab odamlar chiqqan», deyiladi prezident matbuot xizmati xabarida.
Urganch tumanining G‘oybu qishlog‘ida turkman millatiga mansub yurtdoshlarimiz istiqomat qiladi. Ularning o‘z ona tilida ta'lim olishi, urf-odatlari va an'analarini rivojlantirish uchun barcha sharoit yaratilgan.  
Prezident Shavkat Mirziyoyev tashabbusi bilan bu yerda O‘zbek-Turkman do‘stlik uyi bunyod etildi. Turkmaniston prezidenti Gurbanguli Berdimuhamedovning tashrifi asnosida ushbu ma'naviyat maskanining ochilish marosimi bo‘ldi. Davlat rahbarlari dastlab bu yerda o‘rnatilgan Maxtumquli Firog‘iy byustini ochishdi, uning poyiga gullar qo‘yishdi.

Davlat rahbarlari Urganch tumanidagi «Ulli hovli», Xiva shahridagi «Ichan qal'a» va Nurillaboy tarixiy majmualarni borib ko‘rishdi.

Bugun prezidentlar Xorazm viloyati drama teatrida O‘zbekiston – Turkmaniston san'at ustalarining konsert dasturida ishtirok etishi rejalashtirilgan.
Ikki davlatning savdo-iqtisodiy, energetika, transport-kommunikatsiya sohasidagi aloqalari yuksalayotgani kishini xursand qiladi, albatta. Endi madaniy aloqalarni yanada yuksaltirish, kelgusida har ikki davlat o‘rtasidagi viza rejimi soddalashtirilishi, oddiy turkmanistonliklarning O‘zbekistondagi tarixiy qadamjolarga sayohat qilishi, o‘zbekistonliklarga ham Kaspiy dengizi bo‘yidagi sihatgohlarda bemalol dam olib qaytish imkoniyati yaratilsa, har ikki davlatning turizm sohasidan oladigan daromadlarining ham o‘sishiga zamin yaratilgan bo‘lar edi.
Sh.Shokirjonov tayyorladi.